b"\n_START_ARTICLE_\nSimpsonovi\n_START_SECTION_\nPodalj\xc5\xa1anje serije vse do 30. sezone\n_START_PARAGRAPH_\n\xc4\x8ceprav so imeli ustvarjalci serije s FOX podpisano pogodbo samo za 1 sezono, je 4. novembra 2016 mre\xc5\xbea FOX sporo\xc4\x8dila, da bodo Simpsonove podalj\xc5\xa1ali \xc5\xa1e za vsaj 2 sezoni in sicer bo 29. sezona prikazana v programski shemi '2017-18' in 30. sezona (2018-19). Poznavalci pravijo, da je tak\xc5\xa1no novico bilo za pri\xc4\x8dakovati, ker je FOX podobno odlo\xc4\x8ditev podal \xc5\xbee pred 3 leti, ko je ''obnovil'' 27. in 28. sezono. Al Jean je \xc5\xbee pred \xc4\x8dasom sicer izjavil, da bo 30. sezona ''najverjetneje'' zadnja. FOX ima prav tako tudi privzete vse pravice do distribucije, in sicer vse tja do leta 2028._NEWLINE__NEWLINE_Tako so novico sporo\xc4\x8dili s Fox TV Group:_NEWLINE_\xc2\xabTo je \xc5\xa1e eden rekorden zgodovinski trenutek, ki predstavlja to neverjetno serijo. (...) Simpsonovi celotni mre\xc5\xbei, studiju in vsem nam pri Fox - pomeni izjemno veliko, in njihov nadaljnji kulturni vpliv na celoten svet je dokaz za \xc4\x8disto brilijanco Matta, Jima in Ala. \xc4\x8cestitke vsem, ki ustvarjajo to serijo, ki podira vsa meja - tako igralski zasedbi in producentom, kot scenaristom in produkcijski ekipi - vi predstavljate najbolj\xc5\xa1o tvorbo kreativnega talenta v zgodovini televizije. In milijonom obo\xc5\xbeevalcem po svetu, hvala da ste ostajali pred malimi ekrani v vseh teh letih. Mi pa smo veseli, da vam lahko sporo\xc4\x8dimo, da v bli\xc5\xbenji prihodnosti sledi \xc5\xa1e mnogo ve\xc4\x8d.\xc2\xbb                                              \xe2\x80\x94 Dana Walden in Gary Newman, predsednika in \xc4\x8dlana uprave Fox TV Group, 4.11.2016\n_START_SECTION_\nKulturni vpliv in rekordi\n_START_PARAGRAPH_\nSerija trenutno dr\xc5\xbei 2 Guinnessova rekorda: najdlje neprekinjeni trajajo\xc4\x8di animirani igrani TV program in serija z najbolj \xc5\xa1tevil\xc4\x8dno gostujo\xc4\x8do igralsko zasedbo (v 28 letih skupaj). Serija ima trenutno 160 zmag in 275 nominacij iz naslova industrijskih nagrad, od tega 85 nominacij in 32 zmag nagrade Emmy (Primetime Emmy Awards) in 33 zmag nagrad Annie za odli\xc4\x8dnost v animaciji. James L. Brooks, izvr\xc5\xa1ni producent serije je trenutni rekorder, ki ima najve\xc4\x8d samostojno-prejetih ''primetime emmy-jev'', kar 20. Deset jih je prejel v vlogi producenta Simpsonovih, preostalo v vlogi drugih TV del._NEWLINE_Simpsonovi je bila tudi prva animirana serija, ki je prejela nagrado Peabody, leta 2000 pa so glavni liki dru\xc5\xbeine Simpsonovih zaslu\xc5\xbeili svoje mesto na Plo\xc4\x8dniku slavnih (oziroma ''Hollywoodska Aleja slavnih'') v Los Angelesu. Ameri\xc5\xa1ka revija Time je leta 1999 Simpsonove nagradila z nazivom najbolj\xc5\xa1e serije stoletja, lik Barta Simpsona pa so vklju\xc4\x8dili in ozna\xc4\x8dili kot enega izmed 100 najbolj vplivnih ljudi na svetu. Bart je bil edini fikcijski lik na seznamu najvplivnej\xc5\xa1ih. Britanska revija Empire pa je leta 2016 serijo imenoval kot 4. najbolj\xc5\xa1o v sami zgodovini televizije. Entertainment Weekly je Homerja Simpsona leta 2010 proglasil za najbolj\xc5\xa1i TV lik zadnjih 20 let. Revija TV Guide pa je serijo po\xc4\x8dastil z laskavim nazivom najbolj\xc5\xa1e TV animirane serije kadarkoli in 10. najbolj\xc5\xa1e vseh \xc4\x8dasov.\n_START_SECTION_\nSimpsonovi kot ''institucija''\n_START_PARAGRAPH_\nPoznavalci pa Simpsonovim ne pravijo zastonj ''institucija'', saj - \xc4\x8deprav jim osnovna gledanost v ZDA pada in bi jih lahko \xc5\xbee zdavnaj prenehali producirati, pravijo, da ta kultna serija tako mre\xc5\xbei FOX, kot producentom - najve\xc4\x8dji dele\xc5\xbe profitabilnosti predstavlja ravno TV sindikacija iz ve\xc4\x8d kot 200 dr\xc5\xbeav po svetu in licenciranje blaga in storitev - in ne ogla\xc5\xa1evalski denar, s katerim bi si \xc5\xbee v osnovi te\xc5\xbeko pokrili prora\xc4\x8dunske stro\xc5\xa1ke.\n_START_SECTION_\nJubilejna 600. epizoda\n_START_PARAGRAPH_\nJubilejna 600. epizoda v okviru vsakoletnega ''Treehouse of Horror'' je bila originalno prikazana 16. oktobra 2016. Epizoda je v originalnem predvajanju v ZDA imela 7.51 milijona gledalcev, kar je predstavljajo 3.1% gledanost (rating) in 10% dele\xc5\xbe._NEWLINE_To je bila hkrati tudi prva televizijska izku\xc5\xa1nja na svetu, kjer so gledalci del epizode imeli mo\xc4\x8d ogledati v virtualni resni\xc4\x8dnosti (VR) (360-stopinjski kot), s pomo\xc4\x8djo posebnih o\xc4\x8dal. FOX je pri tem ''poskusu'' sodeloval z internetnim gigantom Google._NEWLINE_Eden izmed pomembnej\xc5\xa1ih dose\xc5\xbekov jubilejne epizode je, da se Simpsonovi bli\xc5\xbeajo novemu rekordu. Serija je komaj 2. v zgodovini ameri\xc5\xa1ke televizije, ki je dosegla 600 epizod v kategoriji igrane oddaje v najbolj gledanem ve\xc4\x8dernem terminu (''primetime''). Na prvem mestu je CBS-ov Gunsmoke, ki je oddajal 20 let od leta 1955-75. Z novico, da bodo Simpsonovi oddajali \xc5\xa1e vsaj 2 leti, bodo tako presegli Gunsmoke, ki \xc5\xa1teje 635 epizod in osvojili prvo mesto, ki je \xc5\xbee 41 let nepremagano. Simpsonovi bodo do konca 30. sezone tako \xc5\xa1teli 669 epizod.\n_START_SECTION_\nPrihodki celove\xc4\x8dernega filma\n_START_PARAGRAPH_\nUstvarjalci serije so leta 2007 realizirali tudi celove\xc4\x8derni film The Simpsons Movie, ki je v blagajne kinematografov prinesel kar 527 milijonov ameri\xc5\xa1kih dolarjev, od tega 183 iz ZDA/Kanade in 344 iz mednarodnih teritorijev. Slovenski kinematografi so v skupno blagajno prispevali pribli\xc5\xbeno 225 tiso\xc4\x8d ameri\xc5\xa1kih dolarjev (neupo\xc5\xa1tevajo\xc4\x8da inflacija). Produkcijski prora\xc4\x8dun filma je sicer zna\xc5\xa1al 75 milijonov (pred distribucijskimi in marketin\xc5\xa1kimi stro\xc5\xa1ki)."